钦定古今图书集成/方舆汇编/职方典/第1043卷 > 《百丈山记》朱熹
## 钦定古今图书集成/方舆汇编/职方典/第1043卷 > 《百丈山记》朱熹

“登百丈山三里许，右俯绝壑，左控垂崖，叠石为磴十
馀级，乃得度山”之胜，盖自此始。循磴而东，即得小涧，
石梁跨于其上，皆苍藤古木，虽盛夏亭午无暑气，水
清激，自高淙下，其声溅溅然。渡石梁，循两崖曲折而
上，得山门。小屋三间，不能容十许人。然前瞰涧水，后
临石池，风水两峡间终日不绝。门内跨池，又为石梁。
度而北，蹑石梯数级入庵。庵卑狭迫隘无足观，独其
西阁为胜。水。自西谷中循石罅奔射出阁下，南与东
谷水并注池中。自池而出，乃为前所谓“小涧”者。阁据
其上流，当水石峻激相搏处，最为可玩。乃壁其后，无
所睹，独夜卧其上，则枕席之下终夕潺潺，久而益悲，
为可爱耳。出山门而东十许步，得石台，下临峭岸，深
昧险绝。于林薄间。东南望，见瀑布自前岩瀵涌而出，
投空下数十尺，其沫如散珠喷雾，日光烛之，璀璨夺
目，不可正观。台当山西南缺，前揖芦山，一峰独秀出，
而数百里间，峰峦高下，亦皆历历在眼。日薄西山，馀
光横照，紫翠重叠。旦起下视，白云满川，如海波起伏，
而远近诸山出其中者，皆若飞浮来往，或涌或没，顷
刻万变。台东径断，乡人凿石容磴以度，而作神祠于
其东。水旱祷焉，畏险者或不敢度。然山之可观者，至
是则亦穷矣。余与刘充父平父、吕叔敬表弟徐周宾
游，既皆赋诗以记其胜，余又序次其详如此。而其最
可观者，石磴、小涧、山门、石台、西阁、瀑布也。